FIF Hillerød Atletik fejrer 100 års jubilæum top atletik på Hillerød Stadion
Det skal kunne mærkes, når FIF Hillerød Atletik i år fylder 100 år. Derfor præsenterer klubben den 25. maj en begivenhed, som man ikke er forvænt med i Hillerød: Atletik på topplan.  

Ved stævnet kan klubben præsentere det største navn, der er fostret i egne rækker: Længdespringeren Morten Jensen, der som 9-årig startede i FIF Hillerød og udviklede sig fra at være en god sprinter til at blive længdespringer i verdensklasse. Morten Jensen har i dag den danske rekord i både længdespring på 8,25 meter og i 100 meter på 10,29 sekunder.

”Jeg synes, at det er et super godt initiativ af FIF Hillerød. Og samtidig giver det mig  mulighed for at vende tilbage til dér, hvor det hele startede for mig og vise, hvad jeg kan i dag. Jeg glæder mig til at gense stadion, hvor jeg har brugt rigtig mange timer,” siger Morten Jensen

Stævnet bliver Morten Jensens første i udendørssæsonen og er en del af den tidlige forberedelse til den kommende sæsons helt store mål: VM i Sydkorea til august. 

”Jeg håber, at jeg får hård konkurrence i Hillerød, og selv om VM formen ikke helt er på plads i maj, så skal jeg nok levere,” siger Morten Jensen. 

Klubformand Knud Erik Pedersen siger: ”I længdespring satser vi på en spændende konkurrence mellem Morten og 1-2 europæiske topspringere. Morten er dog næppe i topform på dette tidspunkt af året, da VM holdes i slutningen af august. Men vi forventer en spændende konkurrence med lange spring.”

Stævnet byder også på stangspring for kvinder, 100 meter for mænd, 800 meter for mænd og kvinder og spydkast for mænd og kvinder. 

I kvindernes stangspring er der mindst tre kvinder, der vil forsøge at gå efter den nordiske rekord på 4,51 m, bl.a. norske Cathrine Larsåsen. Undervejs vil den legendariske danske rekord på 4,35 m blive forsøgt presset af både Caroline Bonde Holm fra Sparta og Iben Høgh-Pedersen fra Randers. De to kæmper desuden om at klare VM-kvalifikationen på 4,40 m. Blandt de øvrige springere er stærke piger fra Gøteborg.

I mændenes 800 m løbes to heat.I første heat løber Andreas Bube fra Bagsværd, Jacob Carstensen fra Aarhus 1900 samt den øvrige danske og sydsvenske elite. VM-kvalifikationskravet er 1.46,30 min. og selvom det er Bubes mål, er det næppe realistisk, at han klarer det så tidligt på sæsonen. 
I kvindernes 800 meter løb konkurrerer den danske og sydsvenske elite med 17-årige Dagmar Olsen fra FIF Hillerøds naboklub i Allerød. Dagmar har allerede klaret kravet til både junior-EM, ungdoms-VM og ungdoms-OL, men satser alligevel på et hurtigt løb.
I spydkast vil tilskuerne som noget helt specielt kunne opleve ungdommere, seniorer og veteraner kæmpe mod hinanden i samme konkurrence. Bl.a. stiller FIF Atletiks veteranmester Flemming Orneborg op.

”Det er ikke mange sportsforeninger beskåret at kunne fejre 100 års jubilæum. Det er noget helt særligt at have en så lang tradition. Vi vil derfor gøre alt, hvad vi kan får at give Hillerød det flotteste stævne, der nogensinde er set i byen,” siger FIF Hillerød Atletiks formand Knud Erik Pedersen.

FIF Hillerød håber med sit eksklusive arrangement at skabe fornyet opmærksomhed om atletikken.
